open-index/open-wikipedia-markdown huggingface dataset:
Άγιος Θεόπεμπτος

Ο **‘Αγιος μάρτυρας Θεόπεμπτος** ήταν χριστιανός επίσκοπος στη Νικομήδεια την εποχή του αυτοκράτορα της Ρώμης Διοκλητιανού (284-305 μ.Χ) και υπήρξε ένα από τα πρώτα θύματα των διωγμών του εναντίον των Χριστιανών. Η μνήμη του εορτάζεται στις 5 Ιανουαρίου  από την Ελληνική Ορθόδοξη Εκκλησία.

Λέγεται πως ο Άγιος Θεόπεμπτος αρνήθηκε να προσκυνήσει το είδωλο του παγανιστή Θεού Απόλλωνα και ομολόγησε πως ο Χριστός είναι Θεός. Αμέσως συνελήφθη και οδηγήθηκε ενώπιον του αυτοκράτορα και ξεκίνησε σειρά  βασανιστηρίων του.

Αρχίκα τον έριξαν σε πυρακτωμένο κλίβανο από τον οποίο βγήκε θαυματουργικά αβλαβής. Βλέποντας το αυτό ο αυτοκράτορας Διοκλητιανός ισχυρίστηκε πως το θαύμα ήταν εξαιτίας μαγείας και διέταξε να του στερήσουν νερό και φαγητό για 22 ημέρες. Ωστόσο και πάλι εκ θαύματος παρέμεινε ζωντανός και υγιής.

Εν συνεχεία ο Διοκλητιανός κάλεσε τον γνωστό μάγο Θεωνά να δηλητηριάσει τον Άγιο Θεόπεμπτο, ωστόσο παρόλες τις προσπάθειες του απέτυχε, γεγονός που οδήγησε τον μάγο Θεωνά να ασπαστεί τον Χριστιανισμό.

Τοποθετήθηκαν και οι δύο στην φυλακή όπου ο Άγιος θεόπεμπτος βάφτισε τον Θεωνά και του έκανε διδαχή στον Χριστιανισμό.

Κατα την τελευταία αποτυχημένη προσπάθεια  του αυτοκράτορα Διοκλητιανού να αλλάξει την πίστη του Αγίου Θεόπεμπτου, τον αποκεφάλισε και έθαψε τον Θεωνά ζωντανό σε ένα βαθύ λάκο που σκεπάστηκε με χώμα.

## Υμνογραφία
Ἀπολυτίκιον

Ἦχος δ’. Ὁ ὑψωθεὶς ἐν τῷ Σταυρῷ.

Ἱερωσύνης τῇ στολῇ διαπρέπων, ἀθλητικῶς τὸν δυσμενῆ ἐτροπώσω, ὡς Ἱεράρχης ἔνθεος Θεόπεμπτε· ὅθεν πρὸς ἐπίγνωσιν, ἀληθείας προσάγεις, Θεωνᾶν τὸν ἔνδοξον, προσελθόντα Κυρίῳ· μεθ’ οὗ δυσώπει πάντοτε σοφέ, ὑπὲρ τῶν πίστει, τιμώντων τοὺς ἄθλους σου.

Κοντάκιον

Ἦχος β’. Τοὺς ἀσφαλεῖς.

Ὡς ἱερεὺς, τῶν ἀπορρήτων ὅσιος, καὶ λειτουργὸς, θεοειδὴς τῆς χάριτος, μαρτυρίου τοῖς παλαίσμασι, μυσταγωγεῖς πρὶς πίστιν ἔνθεον, Θεόπεμπτε τὸν Θεωνᾶν τὸν ἔνδοξον, μεθ’ οὗ ἐν τῷ σταδίῳ ἀνεκραύγαζες· Χριστὸς τῶν Μαρτύρων τὸ ἑδραίωμα.

Μεγαλυνάριον

Αἴγλη διαλάμπων ἀθλητικῇ, Θεόπεμπτε μάκαρ, κατεφώτισας πρὸς ζωήν, Θεωνᾶν τὸν θεῖον, θαυμάτων ἐνεργείᾳ, μεθ’ οὗ καὶ συναθλήσας, ἡμῶν μνημόνευε.

## Παραπομπές


Κατηγορία:Άγιοι της Ορθόδοξης Εκκλησίας
Κατηγορία:Επίσκοποι του 3ου αιώνα
Κατηγορία:Επίσκοποι του 4ου αιώνα
Πρόεδρος

**Πρόεδρος** ονομάζεται ο επικεφαλής μίας ομάδας προσώπων (κόμματος, συλλόγου, συνδέσμου, σωματείου, σχολικής τάξης, ομοσπονδίας κτλ.). Συνήθως είναι εκλεγμένο πρόσωπο αλλά σε ορισμένες περιπτώσεις διορίζεται από ανώτερη αρχή. Η λέξη ετυμολογείται από τις λέξεις προ και έδρα. Παρόμοιας ετυμολογίας είναι και η λέξη president, η οποία προέρχεται από τα λατινικά  prae- "προ" + sedere "έδρα". Αν και ο όρος αρχικά χαρακτήριζε τον πρόεδρο μίας συζήτησης, πλέον ο όρος χρησιμοποιείται για τον αρχηγό κράτους σε αρκετά κράτη, είτε είναι προεδρικές δημοκρατίες είτε κοινοβουλευτικές δημοκρατίες.

Κατηγορία:Πολιτική
Κατηγορία:Διοίκηση Επιχειρήσεων
Κατηγορία:Θέσεις εξουσίας
Νόστος

thumb|Η Κίρκη προσφέρει την αθανασία στον Οδυσσέα

Η λέξη **νόστος** σημαίνει την επιστροφή στην πατρίδα, τον επαναπατρισμό. Προέρχεται από το ρήμα νέομαι «επιστρέφω», «γυρίζω πίσω στην πατρίδα μου». Από τη λέξη νόστος προέρχεται η λέξη νόστιμος, αλλά και η λέξη νοσταλγία, που σημαίνει τον ψυχικό πόνο (άλγος) που γεννάει η προσμονή, η λαχτάρα της επιστροφής στην πατρίδα. Ο ξενιτεμένος, ονειρεύεται το ταξίδι του νόστου. Κι έρχεται κάποια στιγμή η ευλογημένη μέρα της επιστροφής, το «νόστιμον ήμαρ».

Στην Οδύσσεια, ο Οδυσσέας απαρνείται ακόμα και την αθανασία για χάρη του νόστου του.

## Παραπομπές


## Εξωτερικοί σύνδεσμοι
* 

Κατηγορία:Οδύσσεια
Κατηγορία:Κλασικές σπουδές
Κατηγορία:Ιλιάδα
Κατηγορία:Αρχαία ελληνική γραμματεία
Παλτόγκα

Η **Παλτόγκα** (ρωσ. Палтога) είναι χωριό 295 κατοίκων (2002) στην βορειοδυτική Ρωσία, στην Περιφέρεια Βόλογκντα.

## Γεωγραφία
Βρίσκεται περίπου 6 χλμ. νοτιοανατολικά της λίμνης Ονέγκα. Από την κοινότητα διέρχεται η περιφερειακή οδός R37, μέσω της οποίας συνδέεται με την Βύτεγκρα.

## Ιστορία
Η Παλτόγκα ιδρύθηκε στις 27 Ιουνίου 2001, με συγχώνευση των χωριών Ακούλοβο (Акулово), Αρίστοβο (Аристово), Βασγιούκοβο (Васюково), Καζάκοβο (Казаково), Κορομπαϊνικοβο (Коробейниково), Κουζνέτσοβο (Кузнецово), Παλτόγκσκι Περεβός (Палтогский Перевоз), Ρουστίνοβο (Рухтиново), Σεμγιόνοβο (Семёново), Σουχάρεβο (Сухарево), Τρόνινο (Тронино), Ουγκόλστσινα (Угольщина), Τσεβάκοβο (Чебаково) και Γιάσκοβο (Яшково)

Βάσει της πανρωσικής απογραφής του 2002, είχε πληθυσμό 295 κατοίκων (135 άνδρες, 160 γυναίκες), το 95% εκ των οποίων ήταν Ρώσοι. Στην κοινότητα στην οποία ανήκει η Παλτόγκα εντάσσονται εννέα ακόμα χωριά, με συνολικό πληθυσμό 524 κατοίκων (14 Οκτωβρίου 2010).

## Υποδομές
Στο χωριό υπάρχει σχολείο, δύο αγροτικά ιατρεία, δύο βιβλιοθήκες και τρεις πολιτιστικοί σύλλογοι. Επίσης υπάρχει ο ιστορικός ιερός ναός των Θεοφανίων (Церковь Богоявления Господня), ο οποίος χτίστηκε το 1733, καθώς και ιερός ναός της Θεοτόκου του 1810 (Церковь Иконы Божьей Матери Знамение).

## Παραπομπές


Κατηγορία:Χωριά της Ρωσίας
Χέρι

thumb|240px|Ανθρώπινα χέρια, παλαμιαία και ραχίαια άποψη
**Χέρι** είναι όργανο προσαρμοσμένο να κρατάει και να πιάνει το οποίο βρίσκεται στην άκρη του άνω άκρου των πρωτευόντων, όπως οι άνθρωποι. Ο όρος χρησιμοποιείται επίσης για να περιγράψει όλο το άνω άκρο (ώμος, βραχίονας, αντιβράγχιο, παλάμη). Στο χέρι βρίσκονται τα δάκτυλα, τα οποία διαθέτουν νύχια. Τα δάκτυλα αποτελούν μερικές από τις πιο πυκνές περιοχές νευρικών απολήξεων στο σώμα, και πλουσιότερη πηγή αισθητικής ανατροφοδότησης, και έτσι η αίσθηση της αφής έχει συνδεθεί με τα χέρια. Όπως και άλλα όργανα σε ζεύγη (μάτια, πόδια, κάθε χέρι ελέγχεται από το αντίπλευρο εγκεφαλικό ημισφαίριο.

## Ανθρώπινο χέρι

Το ανθρώπινο χέρι διαθέτει 27 οστά, μη συμπεριλαμβανομένων των σησαμοειδών οστών, ο αριθμός των οποία διαφέρει ανάμεσα στους ανθρώπους, 14 από τα οποία είναι οι φάλαγγες των δακτύλων. Τα μετακάρπια οστά συνδέουν τα δάκτυλα με τον καρπό. Κάθε ανθρώπινο χέρι έχει πέντε μετακάρπια και οχτώ καρπιαία οστά. Στους ανθρώπους, τα χέρια έχουν σημαντικό ρόλο στη γλώσσα του σώματος και τη νοηματική γλώσσα. Ακόμη, χρησιμοποιούνται και για το γράψιμο, με τους πιο πολλούς ανθρώπους να είναι δεξιόχειρες (περίπου 90%).

## Παραπομπές


## Εξωτερικοί σύνδεσμοι
* 
* 

Κατηγορία:Ανατομία ζώων
Δημοσθένης Χατζηνικολάου

Ο **Δημοσθένης Χατζηνικολάου** ήταν Έλληνας ποδοσφαιριστής, ο οποίος αγωνιζόταν ως επιθετικός στην ομάδα του Άρη Θεσσαλονίκης, στο δεύτερο μισό της δεκαετίας του '30.

## Καριέρα
Ο Χατζηνικολάου ξεκίνησε την καριέρα του στον Άρη το 1935, αγωνιζόμενος ως ενδιάμεσος αριστερός επιθετικός, συμπληρώνοντας την γραμμή των κυνηγών του Άρη με τους Κλεάνθη Βικελίδη και Μιλτιάδη Σιδηρόπουλο. Στις 3 Ιανουαρίου 1936, πέτυχε δύο γκολ στη νίκη της ομάδας του εναντίον της αυστριακής Φαβορίτνερ με 3-0. Διακρινόταν για την ικανότητα του στις στημένες φάσεις και ήταν βασικό στέλεχος της ενδεκάδας των "κίτρινων" στο πρωτάθλημα Ελλάδος του 1935-36, όπου ο Άρης κατέλαβε την τέταρτη θέση.

Υπήρξε βασικός στην κατάκτηση του πρωταθλήματος Θεσσαλονίκης του 1938 από τους "κίτρινους", συμμετέχοντας στην τελική φάση του πανελλήνιου πρωταθλήματος, όπου κατατάχθηκε τρίτος πίσω από τον Ολυμπιακό και τον Απόλλωνα Αθηνών.

Την επόμενη σεζόν, ο Άρης κατέλαβε την δεύτερη θέση στο πρωτάθλημα του Βορείου Ομίλου, λόγω των δύο ηττών του από τον Ηρακλή για το πρωτάθλημα Θεσσαλονίκης.

Το 1939-40, σκόραρε έξι γκολ μέσα στην σεζόν, πετυχαίνοντας το ένα από τα τρία τέρματα των "κίτρινων" στον τρίτο ημιτελικό του κυπέλλου με την ΑΕΚ στις 26 Απριλίου 1940. Ο Άρης έφθασε στον τελικό του κυπέλλου, όπου ηττήθηκε με 3-1 από τον Παναθηναϊκό με 3-1 στις 2 Ιουνίου 1940, με τον Χατζηνικολάου να είναι ο μοναδικός σκόρερ των "κίτρινων".

Το φθινόπωρο του 1940, σκόραρε στο ματς εναντίον του Ηρακλή για το πρωτάθλημα Θεσσαλονίκης στις 6 Οκτωβρίου 1940, όπου οι "κίτρινοι" νίκησαν με 0-2 εκτός έδρας, όπως και στη νίκη κατά της ΜΕΝΤ με 4-0 τρεις εβδομάδες αργότερα. Την αμέσως επόμενη ημέρα, η ιταλική κυβέρνηση κήρυξε τον πόλεμο στην Ελλάδα, διακόπτοντας κάθε αθλητική δραστηριότητα. Ο Χατζηνικολάου δεν έπαιξε ξανά σε κάποιο επίσημο ματς του Άρη.

## Παραπομπές


## Πηγές

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Χατζηνικολάου Δημοσθένης | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές
The Stormies

Οι **Stormies** ήταν ένα ελληνικό συγκρότημα το οποίο δημιουργήθηκε στην Αθήνα το 1965. Ηχογράφησαν τρείς δίσκους 45 στροφών. Οι δύο από αυτούς ηχογραφήθηκαν με αυθεντικό garage ήχο και όλα τα τραγούδια τους έχουν αγγλικό στίχο.

## Μέλη των Stormies
Κατά τη διάρκεια παρουσίας του στην ελληνική σκηνή, το συγκρότημα αποτελούνταν από τους:
*Αλέκος Γλύκας - Κιθάρα
*Σπύρος Μεταξάς -  Μπάσο, Κιθάρα, Φωνητικά
*Θύμιος Πέτρου - Φωνητικά, Κιθάρα
*Ντέμης Ρούσσος - Μπάσο
*Παναγιώτης Ζαχαρίου - Μπάσο
*Κώστας Καρύδας - Φωνητικά
*Μάκης Σαλιάρης - Τύμπανα
*Λουκάς Σιδεράς -  τύμπανα
*Νίκος Ιγνατιάδης - Πλήκτρα

Όλοι οι μουσικοί ήταν μέλη και άλλων γνωστών συγκροτημάτων:
*Αλέκος Γλύκας, The Charms
*Θύμιος Πέτρου, Forminx και Minis
*Μάκης Σαλιάρης, We Five
*Σπύρος Μεταξάς, We Five και Sound
*Λουκάς Σιδεράς, ο δεύτερος ντράμερ, έπαιξε στους Minis και αργότερα στους Aphrodite's Child, στα δύο αυτά συγκροτήματα συνεργάστηκε με τον Ντέμη Ρούσσο.

## Δισκογραφία
Ο πρώτος τους δίσκος 45 στροφών περιλαμβάνει στην μία πλευρά το τραγούδι "Dilly Dilly", με τον καλύτερο beat ήχο της εποχής. Η δεύτερη πλευρά παρουσιάζει  ένα ποπ τραγούδι: "Teenager's love". Την μελωδία και στα δύο τραγούδια έχει συνθέσει ο Σπύρος Μεταξάς και τους στίχους ο Νίκος Μαστοράκης.

Ο Μαστοράκης επίσης συνέθεσε τους στίχους πολλών τραγουδιών και για άλλα γνωστά ελληνικά συγκροτήματα της δεκαετίας του '60, συμπεριλαμβανομένων των Forminx, των Charms και των Juniors.

Ο δεύτερος δίσκος 45 στροφών περιλαμβάνει το single "Try, try, try" με fuzztone εφέ στον ήχο και ένα εξαιρετικό σόλο στην κιθάρα. Η δεύτερη πλευρά περιέχει το "Drum in the storm" (ενόργανη μουσική), με τον Λουκά Σιδερά και Μάκης Σαλιάρης τόσο για τύμπανα.

Ο τρίτος δίσκος 45 στροφών παρουσιάζει την Ζωή Κουρουκλή, μια πολύ γνωστή τραγουδίστρια της εποχής, στα φωνητικά. Περιλαμβάνει μια αγγλική εκδοχή του τραγουδιού "Laisse tomber les filles" της France Gall και το αιθέριο "The girl of  yè-yè".

Ο Ντέμης Ρούσσος έγινε μέλος του συγκροτήματος, λίγο πρίν τη διάλυση του. Αποχώρησε το 1966.

Κατηγορία:Ελληνικά μουσικά συγκροτήματα
Μιχάλης Κολωνιάρης

Ο **Μιχάλης Κολωνιάρης** είναι Έλληνας πρώην ποδοσφαιριστής, ο οποίος αγωνιζόταν ως επιθετικός στην ομάδα του Άρη Θεσσαλονίκης και υπήρξε βασικό μέλος της όταν κατέκτησε τον τίτλο του πρωταθλητή Ελλάδος το 1946. Τα αδέλφια του, Χρήστος και Γρηγόρης, υπήρξαν επίσης ποδοσφαιριστές του Άρη ενώ η οικογένεια Κολωνιάρη είχε μεταναστεύσει στο Λιτόχωρο Πιερίας, με καταγωγή από την Κολώνα της Βορείας Ηπείρου.
## Καριέρα
Ο Κολωνιάρης έκανε τα πρώτα του ποδοσφαιρικά βήματα την σεζόν 1936-37 αγωνιζόμενος ως πλάγιος επιθετικός, αλλά και ως μέσος. Την επόμενη σεζόν κατέκτησε τον τίτλο του πρωταθλητή Θεσσαλονίκης και αγωνίστηκε στην τελική φάση του πρωταθλήματος Ελλάδος, όπου οι "κίτρινοι" κατέλαβαν την τρίτη θέση.

Δύο χρόνια αργότερα, σκόραρε το ένα από τα τρία τέρματα του Άρη στον τρίτο ημιτελικό του κυπέλλου Ελλάδος εναντίον της ΑΕΚ στις 26 Απριλίου 1940, στη νίκη των "κίτρινων" με 3-0. Στον τελικό της διοργάνωσης, η ομάδα της Θεσσαλονίκης ηττήθηκε από τον Παναθηναϊκό με 3-1 στο γήπεδο της Λεωφόρου Αλεξάνδρας.

Μετά το τέλος της γερμανικής κατοχής ο Άρης κατέκτησε το πρωτάθλημα Θεσσαλονίκης με τον Κολωνιάρη βασικό στέλεχος της ενδεκάδας του, ενώ στην τελική φάση του πρωταθλήματος Ελλάδος έπαιξε στους δύο εκτός έδρας αγώνες του Άρη με την ΑΕΚ και τον Ολυμπιακό, όπως και στο τελευταίο ματς με την ΑΕΚ στην Θεσσαλονίκη, πετυχαίνοντας με σουτ ένα από τα τέσσερα γκολ των "κίτρινων" στη νίκη με 4-1 που εξασφάλισε τον τίτλο του πρώτου μεταπολεμικού πρωταθλητή Ελλάδος στον Άρη.

Στο ματς της επόμενης χρονιάς εναντίον του Μεγάλου Αλεξάνδρου, ο Κολωνιάρης πέτυχε χατ-τρικ στην εκτός έδρας νίκη του Άρη με 2-4, ενώ πέτυχε δύο ακόμη τέρματα στη νίκη των "κίτρινων" με τον ίδιο αντίπαλο με 7-0, στις 5 Οκτωβρίου 1947. Ο Κολωνιάρης τραυματίστηκε στις 29 Φεβρουαρίου 1948, στον αγώνα εναντίον του ΠΑΟΚ, παραμένοντας εκτός γηπέδων για αρκετούς μήνες. Έπαιξε για τελευταία φορά στην ισοπαλία του Άρη με 2-2 με τον "δικέφαλο του Βορρά" στις 12 Δεκεμβρίου 1948, κρεμώντας στην συνέχεια τα παπούτσια του.

## Παραπομπές


## Πηγές

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Κολωνιάρης Μιχάλης | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές
Λαζαρίδης

Το ελληνικό επώνυμο **Λαζαρίδης**, που ετυμολογικά σημαίνει «γιος του Λαζάρου», μπορεί να αναφέρεται σε κάποιο από τα παρακάτω πρόσωπα:

* Ανατολής (Απόστολος) Λαζαρίδης (1916–1989), ζωγράφος, χαράκτης, γλύπτης και συγγραφέας
* Αριστείδης Λαζαρίδης (1890-;), διευθυντής της Τραπέζης της Ελλάδος
* Γιώργος Λαζαρίδης (1927-2012), δημοσιογράφος, σεναριογράφος, σκηνοθέτης και παραγωγός του κινηματογράφου και του θεάτρου
* Δημήτριος Λαζαρίδης (1917-1985), καθηγητής της Κλασικής Αρχαιολογίας και γενικός επιθεωρητής αρχαιοτήτων
* Δημήτριος Λαζαρίδης (ιατρός) (γενν. 1918), υφηγητής της χειρουργικής παθολογίας
* Ευγένιος Λαζαρίδης (γενν. 1988), πυγμάχος, πρωταθλητής σε παγκόσμια κλίμακα (IBA)
* Ιωάννης Λαζαρίδης (1889-;), ανώτατος κρατικός αξιωματούχος
* Κωνσταντίνος Λαζαρίδης (20ός αι.), εκπαιδευτικός, γ.γ. της ΔΟΕ
* Κώστας Λαζαρίδης (1900-1943), συνδικαλιστής και ανώτατο στέλεχος του ΚΚΕ
* Κώστας Λαζαρίδης (Kostas) (γενν. 1949), Ελληνοαμερικανός συνθέτης και στιχουργός της μουσικής κάντρι
* Μάικ Λαζαρίδης (γενν. 1961), Ελληνοκαναδός επιχειρηματίας
* Μακάριος Λαζαρίδης (γενν. 1969), δημοσιογράφος και βουλευτής του Ελληνικού Κοινοβουλίου
* Μανώλης Λαζαρίδης (1894-1961), αρχιτέκτονας
* Μάρκος Λαζαρίδης (γενν. 1911), διηγηματογράφος και εκπαιδευτικός
* Μίλτος Λαζαρίδης, καλαθοσφαιριστής και διοικητικός παράγοντας του αθλητισμού
* Νίκος Λαζαρίδης (γενν. 1979), ποδοσφαιριστής
* Παύλος Λαζαρίδης (γενν. 1917), αρχαιολόγος και συγγραφέας
* Πέτρος Λαζαρίδης (1842-1912), ηθοποιός και θεατρικός συγγραφέας
* Πλούταρχος Λαζαρίδης (1896-;), ιατρός
* Σπύρος Λαζαρίδης (1900-;), υποναύαρχος και συγγραφέας
* Σταν Λαζαρίδης (γενν. 1972), Ελληνοαυστραλός ποδοσφαιριστής
* Χρύσανθος Λαζαρίδης (γενν. 1954), δημοσιογράφος, μαθηματικός, οικονομολόγος και βουλευτής του Ελληνικού Κοινοβουλίου
* Χρήστος Λαζαρίδης, προπονητής φυσικής κατάστασης

## Δείτε επίσης
* Αφοί Ρουσσόπουλοι - Γ. Λαζαρίδης - Δ. Σαρρής - Κ. Ψαρράς
Αιολική Σχολή

Ο όρος **Αιολική Σχολή** αναφέρεται στους λογοτέχνες που κατάγονται από τη Μικρά Ασία και έχουν ως κοινό βίωμα τον ξεριζωμό του ελληνικού πληθυσμού της Μικράς Ασίας το 1922.

Κυριότεροι εκπρόσωποι είναι:
* Φώτης Κόντογλου
* Στράτης Μυριβήλης
* Ηλίας Βενέζης
*Στρατής Δούκας

Κατηγορία:Νεοελληνική λογοτεχνία
Νίκος Ράμμος

Ο **Νίκος Ράμμος** ήταν Έλληνας ποδοσφαιριστής, ο οποίος αγωνιζόταν ως αμυντικός στην ομάδα του Άρη Θεσσαλονίκης στα τέλη της δεκαετίας του '30 μέχρι και τη χρονιά που κατέκτησε τον τίτλο του πρωταθλητή Ελλάδος το 1946.

## Σταδιοδρομία
Ο Ράμμος αγωνιζόταν στην θέση του αμυντικού και, περιστασιακά, του μέσου, πραγματοποιώντας τις πρώτες του εμφανίσεις την σεζόν 1936-37 ως αλλαγή του Μιχάλη Κολωνιάρη. Τον Απρίλιο του 1937, οι «κίτρινοι» περιόδευσαν στην Συρία και την Παλαιστίνη, όπου σε πέντε φιλικούς αγώνες πέτυχαν τέσσερις νίκες και μία ισοπαλία. Ο Ράμμος άνοιξε το σκορ στη νίκη της ομάδας του κατά της Χάποελ Τελ Αβίβ στις 3 Απριλίου 1937.

Την επόμενη χρονιά, κατέκτησε το πρωτάθλημα Θεσσαλονίκης ως βασικός πλέον, νικώντας τον ΠΑΟΚ με 2-1 στις 20 Μαρτίου 1938, ενώ στην συνέχεια κατέλαβε την τρίτη θέση στην τελική φάση του πρωταθλήματος Ελλάδος.

Το 1938-39 ο Άρης κατετάγη δεύτερος στον βόρειο όμιλο του πρωταθλήματος, με τον Ράμμο να αγωνίζεται ως αλλαγή του Τάκη Νικολαΐδη. Επίσης σκόραρε στη νίκη επί του Απόλλωνα Αθηνών με 3-1 για το κύπελλο Χριστουγέννων του 1938, με τον Άρη να κερδίζει τον ΠΑΟΚ την επομένη με 2-0, κατακτώντας το τρόπαιο.

Την σεζόν 1939-40 αγωνίστηκε ως βασικός, στους περισσότερους αγώνες των "κίτρινων", συμμετέχοντας στους ημιτελικούς του κυπέλλου Ελλάδας εναντίον της ΑΕΚ, όπως και στον τελικό στις 2 Ιουνίου 1940, όπου ο Άρης ηττήθηκε από τον Παναθηναϊκό με 3-1.

Μεταπολεμικά, ο Ράμμος συνέχισε την παρουσία του στην ομάδα, αναφερόμενος στους πρωταθλητές Ελλάδος του 1946, χωρίς όμως να συμμετάσχει σε κάποιο από τα τέσσερα ματς της τελικής φάσης.

## Παραπομπές


## Πηγές

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Ράμμος Νίκος | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Σαντρ

**Σαντρ** (**Sadr**) είναι το ιδιαίτερο όνομα του αστέρα **γ** του αστερισμού Κύκνου (*gamma Cygni*, γ Cyg). Το όνομα αυτό (όπως και οι παρεφθαρμένες παραλλαγές **Sadir** και **Sador**) προέρχεται από την αραβική λέξη ***sadr*** (**صدر**), που σημαίνει «στήθος», καθώς αυτό το μέρος του πτηνού (κότας κατά τους Άραβες) αντιπροσωπεύει το άστρο — η ίδια λέξη που έδωσε το αραβικό όνομα του αστέρα α Κασσιόπης. Στον κατάλογο αστέρων του *Calendarium* του Αλ Αχσασί αλ Μουακέτ (17ος αι.) ο γ Κύκνου αναφέρεται ως **صدرألدجاجة** (*şadr aldajaaja*), που μεταφράζεται ως «στήθος της κότας». Πιο ρεαλιστικά, σημειώνει το κέντρο του σταυρού που σχηματίζουν οι φωτεινότεροι αστέρες του Κύκνου.

Στην κινεζική γλώσσα η φράση 天津 (Tiān Jīn), που σημαίνει «Ουράνιο λιβάδι», αναφέρεται σε μία συνάστρωση που αποτελείται από τα άστρα γ Κύκνου, δ Κύκνου, 30 Κύκνου, α, ν, τ, υ, ζ and ε Κύκνου. Συγκεκριμένα ο γ Cygni είναι γνωστός ως 天津一 (Tiān Jīn yī), δηλαδή «Πρώτο (άστρο) του Ουράνιου Λιβαδιού».

Ο γ Κύκνου προβάλλεται σε μία περιοχή του ουρανού με φωτεινά και σκοτεινά νεφελώματα, όπως το διάχυτο νεφέλωμα εκπομπής IC 1318, που είναι γνωστό και ως περιοχή Σαντρ.

## Χαρακτηριστικά
thumb|left|285px|Εικόνα του Erik Larsen που δείχνει το νεφέλωμα IC 1318 και τις γειτονικές περιοχές με τον Σαντρ στο κέντρο.
Ο Σαντρ φαίνεται ως το δεύτερο φωτεινότερο άστρο σε ολόκληρο τον αστερισμό Κύκνο, με φαινόμενο μέγεθος 2,23. Μετρήσεις της παραλλάξεώς του δίνουν μία προσεγγιστική εκτίμηση για την απόστασή του από εμάς 1.800 έτη φωτός (560&nbsp;παρσέκ), με σφάλμα ±15%. Ο Σαντρ έχει εξελιχθεί εξαιτίας της σχετικώς μεγάλης ηλικίας του, έχοντας φθάσει το στάδιο του υπεργίγαντα. Από το 1943, το φάσμα του έχει χρησιμοποιηθεί ως ένα από τα σταθερά φάσματα αναφοράς με βάση τα οποία ταξινομούνται φασματικά οι άλλοι αστέρες.

Σε σχέση με τον `Ηλιο ο γ Κύκνου έχει 150 φορές μεγαλύτερη διάμετρο και 12 φορές μεγαλύτερη μάζα. Εκπέμπει πάνω από 33.000 φορές την ενέργεια που ακτινοβολεί ο `Ηλιος στον ίδιο χρόνο, καθώς η ενεργός θερμοκρασία του είναι 6100&nbsp;K. Η θερμοκρασία αυτή προσδίδει στον αστέρα τη χαρακτηριστική λευκή-κιτρινόλευκη απόχρωση ενός αστέρα τύπου F. Αστέρες με τόσο μεγάλη μάζα όσο ο γ Κύκνου καταναλώνουν τα ενεργειακά τους αποθέματα πολύ ταχύτερα από ό,τι ο `Ηλιος και για τον λόγο αυτό ο Σαντρ βρίσκεται ήδη κοντά στο τέλος της ζωής του παρότι η ηλικία του εκτιμάται σε περίπου 12 εκατομμύρια έτη, 380 φορές μικρότερη από αυτή του Ηλίου.

Το φάσμα του γ Κύκνου δείχνει ορισμένα ασυνήθιστα δυναμικά χαρακτηριστικά, όπως μεταβολές στην ακτινική ταχύτητα μέχρι και 2 χιλιόμετρα ανά δευτερόλεπτο, οι οποίες σημειώνονται σε χρονικές κλίμακες της τάξεως των 100 ημερών ή περισσότερο. Πράγματι, στο διάγραμμα Hertzsprung–Russell ο γ Κύκνου βρίσκεται κοντά στη λωρίδα αστάθειας και το φάσμα του μοιάζει πολύ με εκείνο ενός κηφείδη.

## Παραπομπές

## Εξωτερικοί σύνδεσμοι
* Εικόνα της περιοχής του Σαντρ στον ουρανό
* Astronomy Picture of the Day: Supergiant Star Gamma Cygni, NASA, 9 Ιουλίου 2013

Σαντρ
Σαντρ
Κατηγορία:Αστέρες με ονομασία κατά Bayer
Βλαδίμηρος Τακατζόγλου

Ο **Βλαδίμηρος Τακατζόγλου** ήταν Έλληνας ποδοσφαιριστής, ο οποίος αγωνιζόταν ως επιθετικός στην ομάδα του Άρη Θεσσαλονίκης από το 1937 ως το 1947, κατακτώντας τον τίτλο του πρωταθλητή Ελλάδος το 1946.

## Καριέρα
Ο Τακατζόγλου ξεκίνησε την καριέρα του στον Άρη το 1937, αγωνιζόμενος ως αναπληρωματικός του δεξιού εξτρέμ Γιώργου Χριστοδουλίδη, στην κατάκτηση του πρωταθλήματος Θεσσαλονίκης του 1938. Ακολούθησε η τελική φάση του πρωταθλήματος, με τους "κίτρινους" να καταλαμβάνουν την τρίτη θέση.

Την επόμενη σεζόν, κατέλαβε την δεύτερη θέση για το πρωτάθλημα βορείου ομίλου και κατέκτησε το κύπελλο Χριστουγέννων, ενώ ο Τακατζόγλου συμμετείχε στο κύπελλο της εφημερίδας Βραδυνή, όπου οι "κίτρινοι" κέρδισαν εκτός έδρας τον Παναθηναϊκό με 0-2, πριν ηττηθούν από τον Ολυμπιακό.

Ο Τακατζόγλου ήταν βασικός στην σύνθεση του Άρη που αγωνίστηκε στο πρωτάθλημα Θεσσαλονίκης του 1939-40, αν και δεν έπαιξε στον ημιτελικό του κυπέλλου Ελλάδας εναντίον της ΑΕΚ ή στον τελικό εναντίον του Παναθηναϊκού, όπου οι "κίτρινοι" ηττήθηκαν με 3-1.

Για το πρωτάθλημα Θεσσαλονίκης του 1940-41, ο Άρης έπαιξε τρεις αγώνες πριν το ξέσπασμα του ελληνοϊταλικού πολέμου, με τον Τακατζόγλου ως βασικό στέλεχος της ομάδας, σκοράροντας το ένα από τα τέσσερα τέρματα των "κίτρινων" στο 4-0 εναντίον της ΜΕΝΤ στις 27 Οκτωβρίου 1940.

Μετά το τέλος της γερμανικής κατοχής, ο Τακατζόγλου επανήλθε στην ενεργό δράση με την ομάδα του Άρη κατακτώντας τον τίτλο του πρωταθλητή Θεσσαλονίκης, συνεχίζοντας στην τελική φάση του πανελλήνιου πρωταθλήματος, όπου συμμετείχε στην ήττα του Άρη από τον Ολυμπιακό στον Πειραιά, όπως και στην εκτός έδρας ισοπαλία με την ΑΕΚ. Η τρίτη και τελευταία συμμετοχή του πραγματοποιήθηκε στις 16 Ιουνίου 1946, όταν ο Άρης κέρδισε με 1-0 τον Ολυμπιακό, κάνοντας το πρώτο βήμα για την κατάκτηση του τίτλου μία εβδομάδα αργότερα, όταν χωρίς τον Τακατζόγλου στην σύνθεση του κατέβαλε την αντίσταση της ΑΕΚ με 4-1.

Παρέμεινε και την επόμενη χρονιά, παίζοντας σε λίγα ματς του τοπικού πρωταθλήματος πριν κρεμάσει τα παπούτσια του.

## Παραπομπές


## Πηγές

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Τακατζόγλου Βλαδίμηρος | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές
Λαδάς

Το ελληνικό επώνυμο **Λαδάς** (από τη λέξη *λαδάς* = έμπορος λαδιού, ελαιοπώλης), μπορεί να αναφέρεται σε κάποιο από τα παρακάτω πρόσωπα:

* Αλέξανδρος Λαδάς (1909-1969), δικηγόρος και πολιτικός, βουλευτής Κοζάνης
* Αναστάσιος Λαδάς (1835-1896), γραμματέας της «Επιτροπής των Κρητών»
* Βασίλειος Λαδάς (γενν. 1946), ποιητής και πεζογράφος
* Γεώργιος Λαδάς (20ός αι.), βιβλιογράφος
* Ιωάννης Λαδάς (1920-2010), στρατιωτικός, από τους πρωταγωνιστές του πραξικοπήματος της 21ης Απριλίου 1967 και υφυπουργός εσωτερικών της δικτατορίας
* Μανουήλ Λαδάς (1780-1840), μέλος της Φιλικής Εταιρείας και αγωνιστής
* Στέφανος Λαδάς (1899-;), Ελληνοαμερικανός νομομαθής, συγγραφέας, αντεπιστέλλον μέλος της Ακαδημίας Αθηνών
* Χρήστος Λαδάς (1891-1948), νομικός και υπουργός, γνωστός από τη δολοφονία του

## Δείτε επίσης
* Λάδας
* Λαδά Μεσσηνίας
Κώστας Γκότσης

Ο **Κώστας Γκότσης** ήταν Έλληνας ποδοσφαιριστής της προπολεμικής και πρώιμης μεταπολεμικής εποχής, ο οποίος αγωνιζόταν ως τερματοφύλακας για την ομάδα του Άρη στα τέλη της δεκαετίας του '30 και υπήρξε αναπληρωματικός του Κώστα Βελλιάδη μέχρι το 1948. Σύμφωνα με ελληνική εφημερίδα του 1943, ο Κώστας Γκότσης κατά τη διάρκεια της Κατοχής είχε μεταπηδήσει στον Πειραιά και συγκεκριμένα στον Ολυμπιακό, με τη φανέλα του οποίου έχει πραγματοποιήσει και συμμετοχές σε κάποια φιλικά παιχνίδια.

## Καριέρα
Ο Γκότσης ξεκίνησε την καριέρα του στους "κίτρινους" το 1937, όπου μοιραζόταν την θέση κάτω από τα δοκάρια με τον Βενιζέλο Φλεμετάκη, κατά την κατάκτηση του πρωταθλήματος Θεσσαλονίκης του 1938. Στην τελική φάση του πανελλήνιου πρωταθλήματος, οι "κίτρινοι" κατέλαβαν την τρίτη θέση πίσω από τον Ολυμπιακό και τον Απόλλωνα Αθηνών.

Την επόμενη χρονιά, υπήρξε βασικός στην ομάδα που έχασε το πρωτάθλημα Θεσσαλονίκης για ένα μόλις βαθμό από τον Ηρακλή, ενώ κατέλαβε την δεύτερη θέση και στο πρωτάθλημα βορείου ομίλου. Στα τέλη Ιουλίου του 1939, ο Άρης συμμετείχε στο κύπελλο της εφημερίδας Βραδυνή, όπου μετά από συγκλονιστικό αγώνα κέρδισε τον Παναθηναϊκό με 0-2 στην παράταση, μέσα στην έδρα του, με δύο τέρματα του Κλεάνθη Βικελίδη, πριν ηττηθεί την επομένη από τον Ολυμπιακό.

Την σεζόν 1939-40, ο Άρης διακρίθηκε στον θεσμό του κυπέλλου, αποκλείοντας τον ΠΑΟΚ με γκολ του Βικελίδη στις 7 Απριλίου και την ΑΕΚ με 3-0 μετά από δύο ισοπαλίες, στις 26 Απριλίου 1940. Ο Γκότσης έπαιξε στον μοναδικό τελικό της καριέρας του με αντίπαλο τον Παναθηναϊκό, όπου ηττήθηκε με 3-1 στις 2 Ιουνίου 1940.

Ο Γκότσης έπαιξε στα τρία παιχνίδια της ομάδας του για το πρωτάθλημα Θεσσαλονίκης του 1940-41, το οποίο διακόπηκε λόγω του ελληνοϊταλικού πολέμου. Κατά την διάρκεια της κατοχής, έκανε την εμφάνιση του κάτω από τα δοκάρια ο μετέπειτα διεθνής Κώστας Βελλιάδης, ο οποίος παραγκώνισε με την εντυπωσιακή παρουσία του τον Γκότση. Κατά τη διάρκεια της Κατοχής και σύμφωνα με τον Τύπο της εποχής, ο Γκότσης συμμετείχε με τη φανέλα του Ολυμπιακού σε φιλικά παιχνίδια των Πειραιωτών. Μετά το τέλος της Κατοχής επέστρεψε στον Άρη και παρέμεινε εκεί μέχρι και το 1948, όταν και αποσύρθηκε από την ενεργό δράση.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Γκότσης Κώστας | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Τερματοφύλακες ποδοσφαιριστές
Ηρώ Λάμπρου

Η **Ηρώ Λάμπρου** (Αθήνα, 1915 - 20 Μαρτίου 1988) ήταν Ελληνίδα δημοσιογράφος, συγγραφέας και πολιτικός, η πρώτη γυναίκα βουλευτής με την Ένωση Κέντρου. Ανέπτυξε έντονη φεμινιστική δράση και άφησε σημαντικό συγγραφικό έργο.

## Βιογραφία
Ήταν κόρη του καθηγητή Φιλολογίας του Πανεπιστημίου Αθηνών, Εμμανουήλ Πεζόπουλου, πρώτου ξαδέλφου του Νικόλαου Πεζόπουλου. Σπούδασε στη Φιλοσοφική Σχολή στο Πανεπιστήμιο των Αθηνών και έκανε μεταπτυχιακές σπουδές στο Ηνωμένο Βασίλειο. Παντρεύτηκε το διπλωμάτη Δ. Λάμπρου και μαζί απέκτησαν 2 παιδιά. Κατά την παραμονή της στη Βρετανία, ήταν καθηγήτρια της ελληνικής γλώσσας στο Τμήμα Ανατολικών Σπουδών του Πανεπιστημίου του Λονδίνου και εργάστηκε κατά την Κατοχή ως παρουσιάστρια και εκφωνήτρια του δελτίου ειδήσεων στον σταθμό της ελληνικής υπηρεσίας του BBC. Δίδαξε στη Δραματική Σχολή του Ωδείου των Αθηνών.

Έγινε βουλευτής Α΄ Αθηνών ως η πρώτη επιλαχούσα , μετά τον θάνατο τον Δεκέμβριο του 1966, του Θωμά Υψηλάντη, ο οποίος είχε εκλεγεί το 1964..

Μετά την αποκατάσταση της Δημοκρατίας ήταν μέλος του Κινήματος Δημοκρατικών Γυναικών, της οποίας υπήρξε πρόεδρος επί μακρόν.

Κηδεύτηκε στις 21 Μαρτίου 1988.

## Έργα
Η Ηρώ Λάμπρου εργάστηκε στο χώρο του θεάτρου ως κριτικός, ενώ συνέγραψε πολλά άρθρα και διηγήματα, δοκίμια και ποιήματα. Μετέφρασε στα ελληνικά το έργο "Ψυχανάλυση και πολιτική" του Χέρμπερτ Μαρκούζε, "Το σοσιαλιστικό όνειρο" του Ερνστ Φίσερ και το πρώτο μέρος του έργου "Η μαζική ψυχολογία του φασισμού" του Βίλχελμ Ράιχ.

## Παραπομπές


Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με την Ένωση Κέντρου
Κατηγορία:Ελληνίδες δημοσιογράφοι
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών
Κατηγορία:Καθηγητές του Ωδείου Αθηνών
Ιωάννης Αιλιανός

Ο **Ιωάννης Αιλιανός** του Κωνσταντίνου (Ανδρίτσαινα 1906 - Αθήνα, 22 Ιουνίου 1983) ήταν Έλληνας καθηγητής Οδοντικής Χειρουργικής στο Πανεπιστήμιο των Αθηνών.

## Βιογραφία
Γεννήθηκε στην Ανδρίτσαινα της Ηλείας. Σπούδασε Ιατρική και Οδοντιατρική στην Αθήνα και κατόπιν Οδοντιατρική στο Παρίσι. Από το 1960 ως το 1971 δίδαξε ως τακτικός καθηγητής Οδοντιατρικής στο Τμήμα Οδοντιατρικής του Καποδιστριακού Πανεπιστημίου.
Διετέλεσε πρόεδρος της Στοματολογικής Εταιρείας της Ελλάδος  και της Ελληνικής Παιδοδοντικής Εταιρείας.
Από το 1956 ως το 1957 ήταν πρόεδρος του Ροταριανού Ομίλου Αθηνών. Άρθρα του έχουν δημοσιευτεί στο περιοδικό "Παρνασσός".  Έγραψε μεταξύ άλλων το έργο "Οδοντική Χειρουργική" (1960). Ήταν παντρεμένος, με έναν γιο.

Πέθανε το 1983 και κηδεύτηκε από το Πρώτο Νεκροταφείο Αθηνών στις 23 Ιουνίου.

## Επιλεγμένα άρθρα
*"Ιστορία της ναρκώσεως εις την χειρουργικήν : η τραγική ζωή των Wells και Morton", Παρνασσός Vol.ΙΘ, No.1, 1977 pages: 71-79
*"Ο Pierre Fauchard : πατήρ της νεωτέρας οδοντιατρικής", Παρνασσός Vol.ΙΣΤ, No.3, 1974 pages: 419-427
*"Evans, ο οδοντίατρος Ναπολέοντος του Γ΄", Παρνασσός Vol.ΙΘ, No.4, 1977 pages: 580-584

## Παραπομπές


Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες χειρουργοί οδοντίατροι
Κατηγορία:Καθηγητές Εθνικού και Καποδιστριακού Πανεπιστημίου Αθηνών
2,3-διυδροφουράνιο

To **2,3-διυδροφουράνιο** ή **2,3-διυδροξόλιο** (αγγλικά: *2,3-dihydrofuran* ή *2,3-dihydr(o)oxole*) είναι οργανική, ετεροκυκλική ένωση,  που αποτελείται από άνθρακα, υδρογόνο και οξυγόνο, με μοριακό τύπο C4H6Ο. Πιο συγκεκριμένα, είναι ένας ακόρεστος ετεροκυκλικός αιθέρας, που το μόριό του αποτελείται από έναν πενταμελή δακτύλιο, με ένα ετεροάτομο οξυγόνου. Υπάρχει, επίσης, το ισομερές 2,5-διυδροξυφουράνιο. Εκτός από τις «μητρικές» ενώσεις, ο όρος «διυδροφουράνιο» μπορεί να αναφέρεται και σε μια σειρά «θυγατρικών» ή «υποκατεστημένων» παραγώγων ενώσεων, που περιέχουν έναν (τουλάχιστον) διυδροφουρανικό δακτύλιο.

## Πηγές πληροφόρησης

# SCHAUM'S OUTLINE SERIES, «ΟΡΓΑΝΙΚΗ ΧΗΜΕΙΑ», Μτφ. Α. Βάρβογλη, 1999
# «Ασκήσεις και προβλήματα Οργανικής Χημείας» Ν. Α. Πετάση 1982
# Αναστάσιου Βάρβογλη, «Χημεία Οργανικών Ενώσεων», Παρατηρητής, Θεσσαλονίκη 1991
# Καραγκιοζίδη Σ. Πολυχρόνη, «Ονοματολογία Οργανικών Ενώσεων στα Ελληνικά & Αγγλικά» Β΄ ΈκδοσηΘεσσαλονίκη 1991 
# Νικολάου Ε. Αλεξάνδρου, «Γενική Οργανική Χημεία», Εκδόσεις Ζήτη, Θεσσαλονίκη 1985
# Δημητρίου Ν. Νικολαΐδη, «Ειδικά Μαθήματα Οργανικής Χημείας», ΑΠΘ, θεσσαλονίκη 1983
# Νικολάου Ε. Αλεξάνδρου, Αναστάσιου Βάρβογλη, Φαίδωνα Χατζημηχαλάκη, «Εργαστηριακός Οδηγός», Εκδόσεις Ζήτη, Θεσσαλονίκη 1986
# Νικολάου Ε. Αλεξάνδρου, Αναστάσιου Βάρβογλη, Δημητρίου Ν. Νικολαΐδη: «Χημεία Ετεροκυκλικών Ενώσεων», Εκδόσεις Ζήτη, Θεσσαλονίκη 1985
# Διαδικτυακοί τόποι που αναφέρονται στις «Αναφορές και παρατηρήσεις».

## Παραπομπές και παρατηρήσεις


Κατηγορία:Ετεροκυκλικοί αιθέρες
Κατηγορία:C4
Γκασπάρε Αζέλι

Ο **Γκασπάρε Αζέλι** (*Gaspare Aselli*, 1581 – 9 Σεπτεμβρίου 1625) ήταν Ιταλός γιατρός, περισσότερο γνωστός από την ανακάλυψη των γαλακτωδών λεμφαγγείων. Ο Αζέλι ανακάλυψε (ή επανανακάλυψε) τα χυλώδη αγγεία και μελέτησε συστηματικά τη σημασία αυτών των αγγειακών δομών.

## Βιογραφία
Γεννήθηκε στην Κρεμόνα και καταγόταν από οικογένεια ευγενών. Δίδαξε ανατομία και χειρουργική στο Πανεπιστήμιο της Παβίας. Αργότερα άσκησε το ιατρικό επάγγελμα στο Μιλάνο, όπου και πέθανε. 
Η περιγραφή του των λεμφαγγείων *De lactibus sive Lacteis venis*, δημοσιεύτηκε στο Μιλάνο το 1627. Η ανακάλυψη των λεμφαγγείων έγινε to 1622 κατά την ζωοτομία που είχε κάνει ο ίδιος σε έναν σκύλο, ο οποίος είχε ταϊστεί καλά προτού γίνει η επέμβαση. Ειδικότερα, όταν άνοιξε την κοιλιά του ζώου, παρατήρησε λευκές ίνες, που έβγαζαν ένα κρεμώδες υγρό. Τα αγγεία εκείνα τα ονόμασε "venae albae et lacteae", δηλαδή λευκά και γαλακτώδη αγγεία. Η ανακάλυψη των λεμφαγγείων έγινε πριν την παρόμοια περιγραφή στο έργο "De motu cordis" από τον Άγγλο γιατρό Ουίλιαμ Χάρβεϊ, ο οποίος καθώς φαίνεται, δεν γνώριζε για το έργο του Αζέλι.
Επίσης, ο Αζέλι ταξινόμησε τις φαρμακευτικές ουσίες, με βάση τα κλινικά τους αποτελέσματα και την τοξική τους δράση.

## Βιβλιογραφία
* 

## Παραπομπές


Κατηγορία:Ιταλοί ιατροί
Βενέρα 7

Το **Βενέρα 7** (ρωσ. Венера-7) ήταν σοβιετικό μη επανδρωμένο διαστημόπλοιο του προγράμματος Βενέρα, που είχε σαν στόχο την εξερεύνηση της Αφροδίτης. Είναι το πρώτο σκάφος που έφτασε στην επιφάνειά της και ταυτόχρονα το πρώτο στην ιστορία που προσεδαφίστηκε επιτυχώς σε άλλο πλανήτη και κατάφερε να μεταδώσει σήμα πίσω στην Γη.

## Αποστολή
Εκτοξεύτηκε στις 17 Αυγούστου 1970 από το κοσμοδρόμιο του Μπαϊκονούρ. Το σκάφος αποτελούνταν από δύο διακριτά τμήματα: τον φορέα τύπου 3MV, χάρη στον οποίο πραγματοποιήθηκε το διαπλανητικό ταξίδι, καθώς και την κάψουλα προσεδάφισης. Στις 15 Δεκεμβρίου 1970 το σκάφος μπήκε στην ατμόσφαιρα της Αφροδίτης. Στα πρώτα στάδια της καθόδου ο φορέας 3ΜV παρέμεινε συνδεδεμένος με την κάψουλα, προκειμένου να την ψύχει για όσο το δυνατόν μεγαλύτερο χρονικό διάστημα. Η κάψουλα προσεδαφίστηκε (5°S 351°E) αλλά φάνηκε να σιγεί αμέσως μετά την πρόσκρουσή της στην επιφάνεια. Τελικά αποδείχθηκε ότι συνέχισε να μεταδίδει αδύναμο σήμα για 23 λεπτά μετά την προσεδάφιση. Πιθανότατα αναποδογύρισε όταν έφτασε στο έδαφος, με συνέπεια η κεραία του να μην είναι στραμμένη σωστά.  Το Βενέρα 7 μετέδωσε δεδομένα σχετικά με την πίεση και την θερμοκρασία που επικρατεί, δείχνοντας ότι η πρώτη ανέρχεται στους 475 βαθμούς Κελσίου και η δεύτερη είναι΄στην επιφάνεια περίπου 90 φορές μεγαλύτερη από την γήινη.

## Δείτε επίσης
* Διαστημικές αποστολές το 1970

## Παραπομπές


## Βιβλιογραφία
* 

07
Κατηγορία:Διαστημικές αποστολές το 1970
Αειθαλές

[δεξιά|μικρογραφία|300x300εσ| Κλώνος [Λευκή ελάτη|λευκής ελάτης δείχνει τρία διαδοχικά έτη διατηρημένων φύλλων.]]
Στη βοτανική, **αειθαλές** είναι ένα φυτό που έχει φύλλωμα το οποίο παραμένει πράσινο και λειτουργικό συνεχώς, δηλ. σε περισσότερες από μία αυξητικές περιόδους. 

## Χαρακτηριστικά
Τα φυτά τα οποία χειμώνα και καλοκαίρι διατηρούν το φύλλωμά τους, κυρίως σε ζεστά κλίματα χαρακτηρίζονται ως αειθαλή (αγγλ. evergreen). Αυτό σε αντίθεση με τα φυλλοβόλα φυτά, τα οποία χάνουν εντελώς το φύλλωμά τους κατά τη χειμερινή ή την ξηρή περίοδο. 

## Είδη
Υπάρχουν πολλά διαφορετικά είδη αειθαλών φυτών, τόσο δέντρων όσο και θάμνων. Τα αειθαλή είδη περιλαμβάνουν:

* Τα περισσότερα είδη κωνοφόρων (π.χ. πεύκα, έλατο, ερυθρελάτη, κόκκινος κέδρος), αλλά όχι όλα (λ.χ. λάρικα, που είναι φυλλοβόλος)
* ελαιόπρινος 
* Τα αγγειόσπερμα από κλίματα χωρίς παγετό, όπως  λ.χ. οι ευκάλυπτοι και τα τροπικά είδη

Τα αειθαλή είδη, σε αριθμό, είναι πολύ λίγα σε σχέση με τα φυλλοβόλα.

Ο λατινικός διωνυμικός όρος **, που σημαίνει «*πάντα πράσινο*», αναφέρεται αμιγώς στην αειθαλή φύση του φυτού, όπως για παράδειγμα:
* *Cupressus sempervirens* (κυπαρίσσι)
* *Lonicera sempervirens* (αγιόκλημα)
* *[[Σεκόγια|Sequoia sempervirens]]* (σεκόγια)

## Οικογένειες

Η μακροζωία των φύλλων στα αειθαλή φυτά ποικίλλει από μερικούς μήνες έως αρκετές δεκαετίες..

## Παραπομπές

 
Κατηγορία:Βοτανική
Κατηγορία:Φυτά
Δημήτρης Σταυράκμπεης

Ο **Δημήτρης Σταυράκμπεης** ήταν Έλληνας ποδοσφαιριστής, ο οποίος αγωνιζόταν ως μέσος και έγινε γνωστός με την ομάδα του Άρη Θεσσαλονίκης, παίζοντας από το 1937 μέχρι το 1947.

## Καριέρα
Ο Σταυράκμπεης ξεκίνησε την καριέρα του από τον Αετό Παπάφη, συνεχίζοντας στον ΠΑΟΚ. Την σεζόν 1937-38, μεταγράφηκε στον Άρη, όπου αγωνιζόταν ως αριστερός μέσος και στην πρώτη του χρονιά με τους "κίτρινους" κέρδισε τον τίτλο του πρωταθλητή Θεσσαλονίκης. Ακολούθησαν τα τέσσερα παιχνίδια του πανελλήνιου πρωταθλήματος, όπου ο Άρης κατατάχθηκε στην τρίτη θέση.

Την επόμενη σεζόν, συμμετείχε ως βασικό στέλεχος της ενδεκάδας του Άρη στους αγώνες για το πρωτάθλημα Θεσσαλονίκης και το πρωτάθλημα Βορείου Ομίλου, όπου ο Άρης κατέλαβε την δεύτερη θέση πίσω από τον Ηρακλή. Την ίδια χρονιά, κατέκτησε το κύπελλο Χριστουγέννων και συμμετείχε στους αγώνες για το κύπελλο της εφημερίδας Βραδυνή, όπου ο Άρης κέρδισε εκτός έδρας τον Παναθηναϊκό στην παράταση, πριν ηττηθεί από τον Ολυμπιακό.

Την σεζόν 1939-40, ο Άρης διακρίθηκε στον θεσμό του κυπέλλου Ελλάδος, όπου απέκλεισε τον ΠΑΟΚ στην προημιτελική φάση και την ΑΕΚ στον ημιτελικό, χάνοντας τελικά στον τελικό της Λεωφόρου Αλεξάνδρας από τον Παναθηναϊκό με 3-1, στις 2 Ιουνίου 1940.

Ο Σταυράκμπεης υπήρξε βασικός στην ομάδα των "κίτρινων" που έπαιξε μόλις τρεις αγώνες για το πρωτάθλημα Θεσσαλονίκης του 1940-41, πριν πραγματοποιηθεί το ξέσπασμα του ελληνοϊταλικού πολέμου. Στο δεύτερο από αυτά τα ματς, ο Άρης έφερε ισοπαλία 2-2 με τον ΠΑΟΚ, με τον μέσο να σκοράρει το πρώτο τέρμα της ομάδας του με χτύπημα φάουλ.

Κατά την διάρκεια της γερμανικής κατοχής, ο Σταυράκμπεης συμμετείχε σε διάφορους φιλικούς αγώνες που έδωσε η ομάδα του Άρη, με τελευταίο ματς αυτό εναντίον του ΠΑΟΚ στις 2 Ιουλίου 1944, όπου οι δύο ομάδες αναδείχθηκαν ισόπαλες.

Μετά το τέλος του πολέμου, ο Σταυράκμπεης επέστρεψε στην ενεργό δράση με τους "κίτρινους", κατακτώντας το πρωτάθλημα Θεσσαλονίκης του 1945-46, συνεχίζοντας στην τελική φάση, όπου έπαιξε στους δύο εκτός έδρας αγώνες του Άρη στην Αθήνα με την ΑΕΚ και στον Πειραιά με τον Ολυμπιακό, με τον Σταυράκμπεη να αποβάλλεται στον αγώνα με την ΑΕΚ λόγω διαπληκτισμού με τον Γιώργο Μάγειρα του "δικεφάλου του Νότου". Οι Θεσσαλονικείς πέτυχαν μία ισοπαλία και μία ήττα, Τελικά, κέρδισαν το πρωτάθλημα με δύο νίκες στους εντός έδρας αγώνες τους, με 1-0 κατά του Ολυμπιακού και με 4-1 κατά της ΑΕΚ.

Την επόμενη χρονιά, αγωνίστηκε για τελευταία φορά με την φανέλα του Άρη, κρεμώντας τα παπούτσια του στο τέλος της σεζόν. Πέθανε το 1990, σε ηλικία 75 ετών.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Σταυράκμπεης Δημήτρης | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές ΠΑΟΚ
Κατηγορία:Μέσοι ποδοσφαιριστές
Αχιλλέας Μάγρας

Ο **Αχιλλέας Μάγρας** ήταν Έλληνας ποδοσφαιριστής, ο οποίος αγωνιζόταν ως αμυντικός και έγινε γνωστός με την ομάδα του Άρη Θεσσαλονίκης, παίζοντας από το 1938 μέχρι το 1948.

## Καριέρα
Ο Μάγρας έκανε την εμφάνιση του με την βασική ενδεκάδα του Άρη την σεζόν 1938-39, όταν οι "κίτρινοι" κατέλαβαν την δεύτερη θέση για το πρωτάθλημα βορείου ομίλου, ενώ κατέκτησε το κύπελλο Χριστουγέννων, κερδίζοντας τον Απόλλωνα Αθηνών και τον ΠΑΟΚ.

Την επόμενη σεζόν, υπήρξε βασικό στέλεχος του Άρη στους αγώνες του πρωταθλήματος Θεσσαλονίκης και συμμετείχε στον ημιτελικό του κυπέλλου Ελλάδας εναντίον της ΑΕΚ, όπου οι "κίτρινοι" κέρδισαν με 3-0 στον δεύτερο επαναληπτικό. Ακολούθησε η ήττα του Άρη στον τελικό από τον Παναθηναϊκό με 3-1, με τον Μάγρα εκτός αποστολής.

Μετά το τέλος του πολέμου, επέστρεψε στη ομάδα του Άρη, συμμετέχοντας στους αγώνες του πρωταθλήματος Θεσσαλονίκης, βοηθώντας τους "κίτρινους" να κατακτήσουν τον τοπικό τίτλο. Ο Μάγρας δεν συμμετείχε στην τελική φάση του πανελλήνιου πρωταθλήματος, όπου ο Άρης κατέκτησε τον τρίτο του τίτλο ξεπερνώντας τα εμπόδια της ΑΕΚ και του Ολυμπιακού.

Τις δύο επόμενες χρονιές συμμετείχε σε μεγάλο μέρος των αγώνων του Άρη, πριν κρεμάσει τα παπούτσια του το καλοκαίρι του 1948.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Μαγράς Αχιλλέας | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Μητροπολίτης Κεφαλληνίας Γεράσιμος

Ο **Μητροπολίτης Κεφαλληνίας Γεράσιμος** (κατά κόσμον Ευάγγελος-Γεράσιμος Φωκάς, Αργοστόλι, 25 Μαρτίου 1951 - Χορτιάτης, 24 Ιουνίου 2015) ήταν Έλληνας θεολόγος και Επίσκοπος της Εκκλησίας της Ελλάδoς.

## Βιογραφικά στοιχεία
Γεννήθηκε στο Αργοστόλι Κεφαλληνίας την 25η Μαρτίου 1951 και ήταν γιος του Σπυρίδωνος Φωκά και της Αναστασίας Λαγγούση, έλκων την καταγωγή από μητρός εκ Σμύρνης. Αδερφός του ήταν ο Αθανάσιος Φωκάς. Μετά την εγκύκλια μόρφωσή του στην Κεφαλλονιά, φοίτησε στην Θεολογική Σχολή του Εθνικού και Καποδιστριακού Πανεπιστημίου Αθηνών, απ’ όπου έλαβε το πτυχίο του το 1998. Μοναχός εκάρη το 1988 στην Ιερά Μονή Κουτλουμουσίου του Αγίου Όρους. Χειροτονήθηκε Διάκονος από τον Μητροπολίτη Κεφαλληνίας Σπυρίδωνα Καλαφατάκη, το 1989, στον Ιερό Ναό Αγίας Τριάδος Πειραιώς, και Πρεσβύτερος το 1998, στην Ιερά Μονή Αγίου Γερασίμου Ομαλών, λαμβάνοντας συνάμα το οφίκιο του Αρχιμανδρίτη.

Υπηρέτησε ως Πρωτοσύγκελος της Ιεράς Μητροπόλεως Κεφαλληνίας από το έτος 1998 έως και το 2015. 

Στις 27 Μαΐου 2015 εξελέγη από την Ιεραρχία της Εκκλησίας της Ελλάδος Μητροπολίτης Κεφαλληνίας, διαδεχόμενος τον πνευματικό του πατέρα Μητροπολίτη Κεφαλληνίας κυρό Σπυρίδωνα. Χειροτονήθηκε Επίσκοπος στον Ιερό Ναό Αγίου Διονυσίου Αρεοπαγίτου στο Κολωνάκι, στις 31 Μαΐου 2015, από τον Αρχιεπίσκοπο Αθηνών και πάσης Ελλάδος Ιερώνυμο με τη συμμετοχή πλειάδας Αρχιερέων της Εκκλησίας της Ελλάδος.

Απεβίωσε, έπειτα από ανακοπή, τα ξημερώματα της 21ης Ιουνίου 2015 στην Ιερά Μονή Μεταμορφώσεως του Σωτήρος Χορτιάτη, όπου και διανυκτέρευσε για να συμμετέχει στην ενθρόνιση του Μητροπολίτη Νέας Κρήνης και Καλαμαριάς Ιουστίνου, στην Θεσσαλονίκη. Η ενθρόνισή του στο νησί της Κεφαλλονιάς είχε προγραμματιστεί από την Ιερά Σύνοδο της Εκκλησίας της Ελλάδος για τις 2 Ιουλίου 2015. Η σορός του μεταφέρθηκε στο νησί της Κεφαλλονιάς την ίδια ημέρα και τέθηκε σε λαϊκό προσκύνημα στον Ιερό Μητροπολιτικό Ναό της Ευαγγελίστριας Αργοστολίου, ενώ την επόμενη ημέρα μεταφέρθηκε στην Ιερά Μονή του Αγίου Γερασίμου Ομαλών όπου και πραγματοποιήθηκε η Εξόδιος Ακολουθία και στη συνέχεια η ταφή υπό του Αρχιεπισκόπου Αθηνών και πάσης Ελλάδος Ιερωνύμου και πλειάδας Αρχιερέων.

## Πηγές
*Η ομιλία του κ. Αθ. Φωκά στην Ακαδημία Αθηνών συγκέντρωσε το ενδιαφέρον προσωπικοτήτων από όλα τα επίπεδα γνώσης
*Νέος Μητροπολίτης Κεφαλληνίας ο Αρχιμανδρίτης Γεράσιμος Φωκάς 

## Παραπομπές


Γερασιμος
Κατηγορία:Έλληνες θεολόγοι
Αστική Σχολή Ηνωμένων Εκπαιδευτηρίων Μουχλίου-Ποτηρά

Η **Αστική Σχολή Ηνωμένων Εκπαιδευτηρίων Μουχλίου-Ποτηρά** ήταν εκπαιδευτικό ίδρυμα στην Κωνσταντινούπολη
## Τοποθεσία
Η **Αστική Σχολή Ηνωμένων Εκπαιδευτηρίων** βρισκόταν  στις ενορίες Μουχλίου και Ποτηρά στο Φανάρι στο λόφο πίσω από το Πατριαρχείο.

## Ίδρυση-εξέλιξη
Ιδρυμένη το 1796 το 1882 εμφανίζεται ως παράρτημα της αστικής σχολής του Φαναρίου και το 1898 τα σχολεία των ενοριών Μουχλίου και Ποτηρά λειτουργούν υπό την εποπτεία κοινής εφορίας. 
## Κτιριακές εγκαταστάσεις
Έναντι του ναού της Παναγίας της Μουχλιώτισσας ήταν η αστική σχολή αρρένων και κοντά στην εκκλησία του Αγίου Γεωργίου Αντιφωνητή ήταν το νηπιοπαρθεναγωγείο.

## Παραπομπές

## Πηγές
*Σωτήρης Παλάσκας, Η ελληνική εκπαίδευση στην Κωνσταντινούπολη των αρχών του 20ου αιώνα: οι δημοτικές και αστικές σχολές αρρένων και οι αντίστοιχες μικτές (1900-1915),εκδ.Αφοί Κυριακίδη, Θεσσαλονίκη, 2001, σελ.70-72

Μουχλιου Ποτηρα
Μουχλιου Ποτηρα
Πατριαρχική Αστική Σχολή Μαρασλή

Η **Πατριαρχική Αστική Σχολή Μαρασλή** ήταν εκπαιδευτικό ίδρυμα στην Κωνσταντινούπολη.
## Ίδρυση
Η ίδρυση της **Πατριαρχικής Αστικής Σχολής Μαρασλή** δεν μπορεί να προσδιοριστεί χρονικά. Πιθανώς να θεωρείται μετεξέλιξη του *κοινού* σχολείου που άρχισε να λειτουργεί στο Φανάρι στην πρώτη περίοδο μετά την Άλωση. Αρχικά λειτουργούσε ως προκαταρκτική σχολή και παράρτημα της Πατριαρχικής Ακαδημίας με κοινή διεύθυνση και εφορία.. Πρόεδρος της εφορίας της ήταν ο Μέγας Πρωτοσύγκελος.

## Εξέλιξη
Το 1873 χειραφετείται από τη Μεγάλη του Γένους Σχολή και από το 1882 γίνεται πλήρης επτατάξια αστική σχολή.
Από το 1903 και μετά αρχίζει να αντιμετωπίζει οικονομικές δυσχέρειες με αποτέλεσμα, το 1909, να διακόψει τη λειτουργία των τριών ανώτερων τάξεων. Τελικά τα οικονομικά προβλήματα παρακάμπτονται και επαναλειτουργούν οι η 5η και η 6η τάξη. Όταν το 1912 δημιουργούν Σχολές Πρακτικών Γνώσεων πολλές αστικές σχολές της Κωνσταντινούπολης η Πατριαρχική Αστική Σχολή Μαρασλή  δεν συστήνει Πρακτική τάξη.

## Τοποθεσία
Αρχικά βρισκόταν στο Φανάρι, δίπλα στο Πατριαρχείο. Στο διάστημα 1837-1850 μεταφέρεται στην Ξηροκρήνη.
Το 1901 αρχίζει να λειτουργεί σε νέο κτήριο-δωρεά του εθνικού ευεργέτη Γρηγόριο Μαρασλή.

## Παραπομπές


## Πηγές
*Σωτήρης Παλάσκας, Η ελληνική εκπαίδευση στην Κωνσταντινούπολη των αρχών του 20ου αιώνα: οι δημοτικές και αστικές σχολές αρρένων και οι αντίστοιχες μικτές (1900-1915),εκδ.Αφοί Κυριακίδη, Θεσσαλονίκη, 2001, σελ.66-70

Κατηγορία:Εκπαίδευση στην Κωνσταντινούπολη
Μητροπολίτης Νέας Κρήνης και Καλαμαριάς Ιουστίνος

Ο **Μητροπολίτης Νέας Κρήνης και Καλαμαριάς Ιουστίνος** (κατά κόσμον *Στέφανος Μπαρδάκας*, Μελίτη Φλώρινας, 16 Ιουνίου 1969) είναι Έλληνας επίσκοπος και θεολόγος ο οποίος διατελεί Μητροπολίτης Νέας Κρήνης και Καλαμαριάς από το 2015.

## Βιογραφικό
Ο κατά κόσμον Στέφανος Μπαρδάκας γεννήθηκε στη Μελίτη Φλώρινας στις 16 Ιουνίου 1969, από την Θωμαΐδα και τον Γεώργιο Μπαρδάκα, και είναι γόνος Μικρασιατών προσφύγων, έχοντας και Βορειοηπειρώτικη καταγωγή. Περάτωσε τις εγκύκλιες σπουδές του στη Φλώρινα και εισήχθη στη Θεολογική Σχολή του Αριστοτελείου Πανεπιστημίου Θεσσαλονίκης, από την οποία αποφοίτησε το 1991 με τον βαθμό «Άριστα». Παρακολούθησε μεταπτυχιακά μαθήματα στον τομέα της Πατερικής Θεολογίας του Α.Π.Θ. καθώς επίσης και στο Πανεπιστήμιο Νεαπόλεως Κύπρου. Εργάστηκε στο Κέντρο Βυζαντινών Ερευνών του Α.Π.Θ. ως επιστημονικός συνεργάτης.

Το 1993 εκάρη μοναχός στην καλύβη Αγίου Ιωάννου Χρυσοστόμου της Μονής Κουτλουμουσίου Αγίου Όρους και το ίδιο έτος χειροτονήθηκε διάκονος από τον Μητροπολίτη Φλωρίνης Αυγουστίνο, ενώ το 1996 χειροτονήθηκε πρεσβύτερος από τον ίδιο αρχιερέα. Από τον ίδιο έλαβε το 1997 και το οφφίκιο του αρχιμανδρίτη και το οφίκιο της πνευματικής πατρότητος.

Το 1997 διορίσθηκε, με πρόταση του Μητροπολίτη Φλωρίνης Αυγουστίνου, ιεροκήρυκας της Μητροπόλεως Φλωρίνης. Το 2000 διορίσθηκε από τον Μητροπολίτη Φλωρίνης Θεόκλητο, Πρωτοσύγκελλος της Ιεράς Μητροπόλεως Φλωρίνης, Πρεσπών και Εορδαίας, θέση την οποία διατήρησε μέχρι την εκλογή του σε επίσκοπο το 2015. Το 2011 εξελέγη ηγούμενος της Ιεράς Μονής Κοιμήσεως Θεοτόκου Κλαδορράχης Φλώρινας. Διετέλεσε διευθυντής συντάξεως του περιοδικού της Ιεράς Μητροπόλεως Φλωρίνης «ΣΑΛΠΙΓΞ ΟΡΘΟΔΟΞΙΑΣ» και ως συνεργάτης του Εκκλησιαστικού Τηλεοπτικού Σταθμού «4Ε». Το 2013 διορίσθηκε γραμματέας της Ειδικής Επιτροπής για τις σχέσεις της Εκκλησίας της Ελλάδος μετά του Εκκλησιαστικού Τηλεοπτικού Σταθμού «4Ε». 

Στις 26 Μαΐου 2015 εξελέγη από την Ιερά Σύνοδο της Ιεραρχίας της Εκκλησίας της Ελλάδος, Μητροπολίτης Νεάς Κρήνης και Καλαμαριάς, λαμβάνοντας 53 ψήφους επί συνόλου 76 ψηφισάντων, έχοντας συνυποψηφίους τους Αρχιμανδρίτες Στέφανο Τόλιο (15 ψήφοι) και Γρηγόριο Κωνσταντίνου (1 ψήφος, 3 λευκές και 4 άκυρες ψήφοι). Η χειροτονία του ως επίσκοπος έλαβε χώρα την 1η Ιουνίου 2015 στον Ιερό Ναό Αγίου Διονυσίου Αρεοπαγίτου Αθηνών, προεξάρχοντος του Αρχιεπισκόπου Αθηνών Ιερωνύμου Β΄ πλαισιωμένου από πλειάδα ιεραρχών. Η ενθρόνισή του πραγματοποιήθηκε στις 22 Ιουνίου 2015 στον Ιερό Μητροπολιτικό Ναό Μεταμορφώσεως του Σωτήρος Καλαμαριάς.

## Παραπομπές


## Πηγές
*Βιογραφικό νέου μητροπολίτου Νέας Κρήνης & Καλαμαριάς 
*Ιερά Μονή Κοιμήσεως της Θεοτόκου Κλαδοράχης 

Ιουστινος
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης
Κυριάκος Σπυριούνης

Ο **Κυριάκος Σπυριούνης** του Πέτρου (γενν. 17 Νοεμβρίου 1933) είναι αντιστράτηγος εν αποστρατεία του ελληνικού Στρατού Ξηράς και πολιτικός. Διετέλεσε διοικητής του Γ΄ Σώματος Στρατού και βουλευτής του ΠΑΣΟΚ.

## Βιογραφικά στοιχεία
Γεννήθηκε το Νοέμβριο του 1933 στον Πύργο Δυρού Λακωνίας, γόνος παλιάς στρατιωτικής οικογένειας της Μάνης. Αποφοίτησε από τη Στρατιωτική Σχολή Ευελπίδων (ΣΣΕ) ως ανθυπολοχαγός του Πυροβολικού. Αργότερα συμπλήρωσε τις σπουδές του σε διάφορες στρατιωτικές σχολές στην Ελλάδα και το εξωτερικό. Είναι επίσης πτυχιούχος Νομικής και Μαθηματικών του Αριστοτελείου Πανεπιστημίου Θεσσαλονίκης (ΑΠΘ).

Υπήρξε διοικητής ταξιαρχίας, μεραρχίας και του Γ΄ Σώματος Στρατού στη Θεσσαλονίκη, από τον Ιανουάριο του 1988 ως τον Ιούλιο του 1989 (διαδέχθηκε τον αντιστράτηγο Νικόλαο Βορβολάκο, επίσης υποστηρικτή του Ανδρέα Παπανδρέου).

Εκλέχθηκε βουλευτής Α΄ Θεσσαλονίκης με το ΠΑΣΟΚ το Νοέμβριο του 1989, το 1990, το 1993, το 1996 και το 2000. Τον Μάιο του 1991 έχασε την έδρα του στο εκλογοδικείο από το Νίκο Παπαδάκη, και επανήλθε στη Βουλή το 1993, ενώ τον Αύγουστο του 1995 διαγράφτηκε από την Κοινοβουλευτική Ομάδα του ΠΑΣΟΚ επειδή άσκησε σκληρή κριτική στις πολιτικές φιλοδοξίες της Δήμητρας Λιάνη. Μετά την εκλογή του Κώστα Σημίτη στην πρωθυπουργία το 1996, επανήλθε στο ΠΑΣΟΚ.

Είναι παντρεμένος και έχει δύο παιδιά.

## Πηγές


Κατηγορία:Έλληνες αξιωματικοί του πυροβολικού
Κατηγορία:Βουλευτές Α΄ Θεσσαλονίκης
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες βουλευτές διαγραφέντες
Επιστημονική σημειογραφία

Οι όροι **επιστημονική μορφή**, **επιστημονική σημειογραφία** ή **e σημειογραφία** (αγγλικά: **scientific notation**, **standard index form**) χρησιμοποιούνται για να περιγράψουν τον τρόπο γραφής αριθμών που είναι αρκετά μεγάλοι, ή αρκετά μικροί, για να γραφούν με εύχρηστο τρόπο σε δεκαδική μορφή. Ο συγκεκριμένος τρόπος γραφής έχει πολλές χρήσιμες ιδιότητες και χρησιμοποιείται συνήθως σε υπολογιστές τσέπης, αλλά και από επιστήμονες, μαθηματικούς και μηχανικούς. 

Σε επιστημονική μορφή όλοι οι αριθμοί γράφονται

:*a* × 10

(a φορές το 10 υψωμένο στο b), όπου ο εκθέτης b είναι ακέραιος, ενώ ο συντελεστής, αποκαλούμενος ως mantissa (ή *σημαντικά ψηφία*), μπορεί να είναι οποιοσδήποτε  πραγματικός αριθμός.

Κατηγορία:Αριθμοί